
R E P U B L I K A  E  S H Q I P Ë R I S Ë

                                                          KUVENDI
      KOMISIONI PËR VEPRIMTARITË PRODHUESE, TREGTINË DHE MJEDISIN
 
						                                  Tiranë, më 03.06.2025
							          Dokument parlamentar

				  R A P O R T

PËR PROJEKTLIGJIN: “PËR RATIFIKIMIN E MARRËVESHJES SIPAS KONVENTËS SË KOMBEVE TË BASHKUARA PËR TË DREJTËN E DETIT MBI RUAJTJEN DHE PËRDORIMIN E QËNDRUESHËM TË DIVERSITETIT BIOLOGJIK DETAR TË ZONAVE PËRTEJ JURIDIKSIONIT KOMBËTAR”


Komisioni për Veprimtaritë Prodhuese, Tregtinë dhe Mjedisin, në cilësinë e komisionit përgjegjës, në mbledhjen e datës 03.06.2025, mori në shqyrtim projektligjin “Për Ratifikimin e marrëveshjes sipas Konventës së Kombeve të Bashkuara për të drejtën e detit mbi ruajtjen dhe përdorimin e qëndrueshëm të diversitetit biologjik detar të zonave përtej juridiksionit kombëtar”, propozim i Këshillit të Ministrave.
Komisioni për Veprimtaritë Prodhuese, Tregtinë dhe Mjedisin e shqyrtoi këtë projektligj bazuar në nenet 32-38 të Rregullores së Kuvendit.

Projektligji është iniciuar nga Ministria e Turizmit dhe Mjedisit

Në mbledhjen e Komisionit, për të prezantuar projektligjin dhe për të dhënë shpjegime për pyetjet e anëtarëve të Komisionit, ishin të pranishëm përfaqësues të Ministria e Turizmit dhe Mjedisit: 
Znj. Enerieta Tarelli, Drejtor, Drejtoria e Programimit dhe Harmonizimit te Kuadrit Rregullator
Znj. Klodiana Marika, Drejtor, Drejtoria e Natyres dhe Pyjeve.


I. Baza ligjore Kushtetuese 

Propozuesi i projektligjit është Këshilli i Ministrave, në mbështetje të neneve 78, 83, pika 2, dhe 121, pika 1, shkronja “ç”, të Kushtetutës.
Procedura për ratifikimin e marrëveshjeve ndërkombëtare parashikohet në nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.
Instrumenti i ratifikimit do të depozitohet pranë Sekretarit të Përgjithshëm të Kombeve të Bashkuara. Marrëveshja do të hyjë në fuqi 120 ditë pas datës së depozitimit të instrumentit të gjashtëdhjetë të ratifikimit.
Kjo Marrëveshje zbatohet për zonat jashtë juridiksionit kombëtar. 


II. Qëllimi, objektivat dhe efektet e synuar të propozimit, problematikat e konstatuara dhe përmbajtja e projektligjit

Qëllimi i këtij projektligji është ratifikimi i marrëveshjes. Bërja palë në këtë marrëveshje ka qëllim të ofrojë:
 bashkëpunim të zgjeruar për të përmbushur zbrazëtitë ekzistuese nën konventën për të drejtën e detit;
  krijimin e zonave të mbrojtura detare;
  vlerësimin e ndikimeve në mjedis përmes zbatimit të detyrimeve të përcaktuara në KDD për aktivitetet dhe ndikimin e tyre në mjedis;
 burime gjenetike detare, parashikime, për të cilat detyrojnë shtetet të negociojnë mbi zgjedhjen e trajtimit të këtyre çështjeve;
  ndërtimin e kapaciteteve dhe transferimin e teknologjisë detare, që konsiston në dhënien e mbështetjes për forcimin e angazhimeve në ndërtimin e kapaciteteve dhe transferimin e teknologjisë.

Objektivi i kësaj Marrëveshjeje është të sigurojë ruajtjen dhe përdorimin e qëndrueshëm të diversitetit biologjik detar të zonave përtej juridiksionit kombëtar, aktualisht dhe në afat të gjatë, nëpërmjet zbatimit efektiv të dispozitave përkatëse të Konventës dhe bashkëpunimit dhe koordinimit të mëtejshëm ndërkombëtar.

Synimi i marrëveshjejes është që të arrihet objektivi i mbrojtjes së të paktën 30% të oqeanit deri në vitin 2030, të dakordësuar në kuadrin global të biodiversitetit.
 Gjithashtu, palët do të bashkëpunojnë për ruajtjen dhe përdorimin e qëndrueshëm të diversitetit biologjik detar të zonave përtej juridiksionit kombëtar, nëpërmjet rritjes së bashkëpunimit përmes instrumenteve dhe kornizave ligjore përkatëse, me qëllim arritjen e objektivave.

Palë e kësaj marrëveshjeje është bërë edhe Bashkimi Evropian. Nisur nga kjo, gjatë negociatave të anëtarësimit në Bashkimin Evropian, për Shqipërinë do të jetë e nevojshme bërja palë në këtë konventë.

Përmbledhje shpjeguese e përmbajtjes së projektligjit

[bookmark: _GoBack]Marrëveshja përcakton kornizën ligjore për krijimin e zonave të mbrojtura detare përtej juridiksionit kombëtar dhe është në përputhje me parashikimet e Konventës për të drejtën e detit 1982, në të cilën Shqipëria është palë. Marrëveshja siguron në parim të drejtën dhe barazinë në ndarjen e përfitimeve, që rrjedhin nga burimet detare në det të hapur e në shtratin e detit. Gjithashtu, forcon rritjen dhe ndërtimin e kapaciteteve në pajisje dhe garanton transferimin e teknologjisë detare në ndihmë të vendeve në zhvillim.

Duke u bërë pjesë e marrëveshjes, Shqipëria do të kontribuojë për mbrojtjen e biodiversitetit detar, do të promovojë peshkimin e qëndrueshëm dhe turizmin ekologjik, do të përmirësojë marrëdhëniet ndërkombëtare, si dhe do të përfitojë nga mbështetja teknike e financiare ndërkombëtare. Ky angazhim do të jetë një hap i rëndësishëm drejt zhvillimit të qëndrueshëm dhe ruajtjes së pasurive natyrore të vendit.

Palët, brenda mundësive të tyre, do të sigurojnë ngritjen e kapaciteteve për shtetet palë në zhvillim, si dhe do të bashkëpunojnë për të arritur transferimin e teknologjisë detare, veçanërisht për shtetet që kanë nevojë dhe e kërkojnë atë, duke mbajtur në konsideratë rrethanat e veçanta të shteteve të vogla ishullore dhe të vendeve më pak të zhvilluara, në përputhje me dispozitat e marrëveshjes.

Palët do të udhëhiqen nga parimet:
Parimi “ndotësi paguan”;  Parimi i trashëgimisë së përbashkët të njerëzimit që është përcaktuar në Konventë;  Liria e kërkimit shkencor detar, së bashku me liritë e tjera të detit të hapur; Parimi i barazisë dhe ndarja e drejtë dhe e barabartë e përfitimeve;  Parimi paraprak ose qasja paraprake, sipas rastit;  Një qasje ndaj ekosistemit;  Një qasje e integruar për menaxhimin e oqeanit;  Një qasje që ndërton elasticitetin e ekosistemit, duke përfshirë efektet negative të ndryshimeve klimatike dhe acidifikimin e oqeanit, dhe gjithashtu ruan dhe rikthen integritetin e ekosistemit, duke përfshirë shërbimet cikluese të karbonit, që mbështesin rolin e oqeanit në klimë;  Përdorimi i informacionit më të mirë të disponueshëm shkencor;  Përdorimi i njohurive përkatëse tradicionale të popujve indigjenë dhe komuniteteve lokale, kur është e mundur, etj…

Kjo marrëveshje do të interpretohet dhe zbatohet në përputhje me Konventën. Asgjë në këtë marrëveshje nuk cenon të drejtat, juridiksionin dhe detyrat e shteteve sipas Konventës, duke përfshirë, në lidhje me zonën ekskluzive ekonomike, dhe platformën kontinentale brenda dhe përtej 200 miljeve detare.
 
Marrëveshja do të interpretohet e zbatohet në një mënyrë që nuk cenon instrumentet dhe kornizat përkatëse ligjore dhe organet përkatëse globale, rajonale, nënrajonale e sektoriale dhe që promovon koherencën e koordinimin me ato instrumente, korniza dhe organe. 
Palët do të zgjidhin mosmarrëveshjet në lidhje me interpretimin ose zbatimin e kësaj marrëveshjeje, me negociim, hetim, ndërmjetësim, paanshmëri, zgjidhje juridike ose mjete të tjera paqësore, sipas zgjedhjes së tyre.

III. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky akt nuk synon përafrim me ndonjë acquis të BE-së.

IV. Institucionet dhe organet që ngarkohen për zbatimin e projektaktit:

Projektligji është hartuar dhe propozuar nga Ministria e Turizmit dhe Mjedisit.
Për zbatimin e këtij projektligji ngarkohet Ministria e Turizmit dhe Mjedisit, Ministria e Bujqësisë dhe Zhvillimit Rural dhe institucionet, të cilat kanë në kompetencë fushat e përmendura në marrëveshje.


V. Efektet financiare
Marrëveshja, sipas Konventës së Kombeve të Bashkuara për të drejtën e detit mbi ruajtjen dhe përdorimin e qëndrueshëm të diversitetit biologjik detar të zonave përtej juridiksionit kombëtar, do të ketë detyrime financiare për palët nënshkruese, të cilat shërbejnë për të mbështetur zbatimin e marrëveshjes dhe për të siguruar ruajtjen efektive dhe përdorimin e qëndrueshëm të diversitetit biologjik detar në zona përtej juridiksionit kombëtar.

 Pas hyrjes në fuqi të kësaj marrëveshjeje, palët e vendeve të zhvilluara do të bëjnë kontribute vjetore në fondin special. Norma e kontributit të një pale do të jetë 50 për qind e kontributit të vlerësuar të asaj pale në buxhetin e miratuar nga Konferenca e Palëve. Kjo pagesë do të vazhdojë derisa të merret një vendim nga Konferenca e Palëve.

Marrëveshja është një e re dhe në zhvillim, detyrimet dhe kontributet e sakta financiare vjetore për secilin vend,  nuk janë specifikuar.
Mekanizmat e detajuar financiarë dhe kontributet specifike do të përcaktohen gjatë negociatave dhe nëpërmjet vendimeve të mëvonshme të marra nga organet drejtuese të marrëveshjes. 

VI.  Diskutimi në Komision.

Kryetari i këtij komisioni, z. Pëllumbi, në zbatim të neneve 32-38 të Rregullores së Kuvendit, ia dha fjalën znj.  Klodiana Marikaj për prezantimin e projektligjit.
Znj.Marikaj, në fjalën  e saj, bëri prezantimin e detajuar të projektligjit duke theksuar punën e  qeverisë shqiptare për realizimin e kësaj marreveshje, duke shpjeguar qëllimin, objektin, risitë, përmbajtjen. Znj Marikaj theksoj që kjo marrëveshje nuk ka për qëllim përafrimit me acquis communautaire. Për zbatimin e këtij projektligji ngarkohet Ministria e Turizmit dhe Mjedisit, Ministria e Bujqësisë dhe Zhvillimit Rural dhe institucionet, të cilat kanë në kompetencë fushat e përmendura në marrëveshje
Relatori i këtij projektligji, zoti Zeqaj, në fjalën e tij dha mbështetjen e plotë për ratifikimin e kësaj marrëveshje nderkombetare, si detyrim i bëries palë të saj, në të cilën bën pjesë dhe Bashkimi Evropian. 
Z. Zeqaj theksoi që qëllimi i këtij projektligji është ratifikimi i marrëveshjes. Në fjalën ne vijim relatori tha që bërja palë në këtë marrëveshje ka qëllim të ofrojë më konkretisht;  bashkëpunim të zgjeruar për të përmbushur zbrazëtitë ekzistuese nën konventën për të drejtën e detit; krijimin e zonave të mbrojtura detare; vlerësimin e ndikimeve në mjedis përmes zbatimit të detyrimeve të përcaktuara në KDD për aktivitetet dhe ndikimin e tyre në mjedis;burime gjenetike detare, parashikime, për të cilat detyrojnë shtetet të negociojnë mbi zgjedhjen e trajtimit të këtyre çështjeve; ndërtimin e kapaciteteve dhe transferimin e teknologjisë detare, që konsiston në dhënien e mbështetjes për forcimin e angazhimeve në ndërtimin e kapaciteteve dhe transferimin e teknologjisë.
Gjitahstu relatori bëri me dije që synimi i kësaj marrëveshje është të arrihet objektivi i mbrojtjes së të paktën 30% të oqeanit deri në vitin 2030, të dakordësuar në kuadrin global të biodiversitetit
Pas prezantimit të projektligjit fjalën e mori Kryetari i Komisionit për të shtruar pyetje dhe diskutime rreth marrëveshjes. Në sallë nuk u shtrua asnjë pyetje apo diskutim nga deputetët e pranishëm në mbledhje.

VII. Përfundim. 
Pasi dëgjuan prezantimin e përfaqësuesve të Këshillit të Ministrave, Komisioni, me votat e shumicës të anëtarëve të pranishëm në mbledhje, miratoi në parim, nen për nen dhe në tërësi projektligjin, dhe, ra dakord, që, raporti t’i dërgohet Seancës Parlamentare, në përputhje me Rregulloren e Kuvendit. 

Relator  							              KRYETAR
Baftjar Zeqaj                                        		                   Arben PËLLUMBI

